Formlegar stjórnarmyndunarviðræður jafnaðarmanna, græningja og frjálslyndra demókrata hefjast á morgun í Þýskalandi. Gengið er út frá því að Olaf Scholz, leiðtogi jafnaðarmanna, verði kanslari.
Græningjar og frjálslyndir demókratar voru í oddastöðu eftir þingkosningar í Þýskalandi í síðasta mánuði.
Jafnaðarmenn voru atkvæðamestir í kosningunum. Kristilegir demókratar, flokkur Angelu Merkel, fráfarandi kanslara, var þó skammt undan þrátt fyrir að missa mikið fylgi.
Flokkarnir tveir hafa setið saman í ríkisstjórn síðustu átta ár en þeir höfðu lýst því yfir að ekki yrði framhald á samstarfinu.
Olof Scholz, leiðtogi jafnaðarmanna, og Armin Laschet, arftaki Merkel og kanslaraefni Kristilegra, hafa því átt í óformlegum viðræðum við leiðtoga græningja og frjálslyndra síðustu daga. Og í dag dró til tíðinda.
Á blaðamannafundi í dag tilkynnti Annalena Baerbock, leiðtogi græningja, að eftir samtöl við leiðtogana væri einsýnt að flokkur hennar ætti meiri samleið með jafnaðarmönnum. Tiltók hún sérstaklega umhverfisvernd, Evrópusamruna og félagshyggjumál. Stuttu síðar lýsti formaður Frjálslyndra því yfir að hann myndi þekkjast boðið og viðræður flokkanna þriggja hæfust á morgun.
Græningjar höfðu farið með himinskautum í skoðanakönnunum mánuðina fyrir kosningar og gert sér vonir um kanslaraembætti. Að endingu fékk flokkurinn tæp 15 prósent greiddra atkvæða. Meira en í síðustu kosningum en ekki nóg til að gera kröfu um kanslaembætti.
Græningjar og frjálslyndir hafa aldrei setið saman í ríkisstjórn. Flokkana greinir á um ýmis mál, svo sem skattheimtu, hlutverk ríkisins og umhverfisvernd. Það ræðst á næstu vikum hvort flokkunum tekst að yfirstíga þær hindranir og gera jafnaðarmanninn Olof Scholz að kanslara, og binda þar með enda á sextán ára valdatíð Kristilegra demókrata.
Formlegar stjórnarmyndunarviðræður jafnaðarmanna, græningja og frjálslyndra demókrata í Þýskalandi hefjast á morgun. Gengið er út frá því að Olaf Scholz, leiðtogi jafnaðarmanna, verði kanslari.